## Odluka Ustavnog suda Republike Hrvatske brojU-III-2488/2005 od 6. listopada 2005.

### NN 125/2005 (24.10.2005.), Odluka Ustavnog suda Republike Hrvatske brojU-III-2488/2005 od 6. listopada 2005.

# USTAVNI SUD REPUBLIKE HRVATSKE

**2338**

Ustavni sud Republike Hrvatske, u Prvom vijeću
za odlučivanje o ustavnim tužbama, u sastavu sudac Željko Potočnjak,
predsjednik Vijeća, te suci Ivan Matija, Agata Račan, Smiljko
Sokol, Nevenka Šernhorst i
Milan Vuković, članovi Vijeća, u postupku pokrenutom
ustavnom tužbom G. B. iz O., koju zastupa T. F., odvjetnik iz O., na sjednici
održanoj dana 6. listopada 2005. godine, jednoglasno je donio

## ODLUKU

I. Ustavna tužba se usvaja.

II. Ukida se presuda i rješenje Županijskog suda
u Osijeku, broj: Gž-828/05-2 od 21. travnja 2005.
godine i predmet se vraća Županijskom sudu u Osijeku, na ponovno odlučivanje.

III. Ova odluka objavit će se u »Narodnim
novinama«.

```
Obrazloženje
```

```

```

1. Ustavna tužba podnesena je protiv presude
Županijskog suda u Osijeku, broj: Gž-828/05-2 od 21.
travnja 2005. godine, kojom je odbijena žalba podnositeljice i potvrđena
presuda Općinskog suda u Osijeku, broj: P-1829/03-14 od 28. prosinca 2004.
godine.

Navedenom presudom Općinskog suda u Osijeku
naloženo je podnositeljici da iseli iz stana u O., površine 46,39 m2,
te stan slobodan od osoba i stvari preda Republici Hrvatskoj, Ministarstvu
obrane na raspolaganje.

2. Osporenom presudom Županijskog suda u Osijeku
podnositeljica smatra povrijeđenim pravo na pravično suđenje, propisano
odredbom članka 29. stavka 1. Ustava.

Navedeno iz razloga što je u donošenju osporene
presude, kao član drugostupanjskog sudskog vijeća, sudjelovala sutkinja koja je
u istom predmetu sudjelovala u postupku pred nižim sudom, dapače donosila i
presude nižestupanjskog suda u istom predmetu, broj:
P-423/02 od 28. svibnja 2002. godine i broj: P-2154/02-4 od 12. veljače 2003.
godine. Slijedom navedenog podnositeljica ističe da je prilikom donošenja
osporene presude Županijskog suda u Osijeku počinjena bitna povreda odredaba parničnog
postupka, propisana člankom 354. stavkom 2. točkom 1. Zakona o parničnom
postupku (»Narodne novine«, broj 53/91., 91/92., 111/99., 88/01. i 117/03.).

*Ustavna
tužba je osnovana.*

3. Odredbom članka 354. stavka 2. točke 1.
Zakona o parničnom postupku propisano je da bitna povreda odredaba parničnog
postupka uvijek postoji, ako je u donošenju presude sudjelovao sudac koji se po
zakonu mora izuzeti (članak 71. stavak 1. točke 1. do 6.), odnosno koji je
rješenjem suda bio izuzet, ili ako je u donošenju presude sudjelovala osoba
koja nema svojstvo suca.

Odredbom članka 71. stavka 1. točke 5. Zakona o
parničnom postupku propisano je da sudac ne može obavljati sudačku dužnost, ako
je u istom predmetu sudjelovao u postupku pred nižim sudom ili pred kojim
drugim tijelom.

4. Za potrebe ustavnosudskog postupka zatražen
je predmet Općinskog suda u Osijeku, broj: P-1829/03 (ranije brojevi: P-423/02
i P-2154/02), iz kojeg je razvidno da je postupak za iseljenje podnositeljice
iz predmetnog stana započeo podnošenjem tužbe sudu dana 26. veljače 2002.
godine. Predmet je dodijeljen u rad sutkinji M. N. kao sucu pojedincu i
navedena sutkinja tijekom prvostupanjskog postupka donijela je presudu, broj:
P-423/02-11 od 28. svibnja 2002. godine, koja je ukinuta rješenjem Županijskog
suda u Osijeku, broj: Gž-2169/02-2 od 21. studenoga
2002. godine.

U ponovljenom postupku, vođenom pod brojem:
P-2154/02-4 ista sutkinja donijela je dana 12. veljače 2003. godine novu
prvostupanjsku presudu, koja presuda je također ukinuta u žalbenom postupku
rješenjem Županijskog suda u Osijeku, broj: Gž-2226/03-2
od 16. listopada 2003. godine. Nakon tog drugostupanjskog rješenja, predmet je
vraćen Općinskom sudu u Osijeku na ponovni postupak, pod brojem: P-1829/03-14,
ali je odlučivanje o tužbenom zahtjevu dodijeljeno drugom sucu.

U ponovljenom postupku donesena je (po treći
puta) prvostupanjska presuda, broj: P-1829/03-14 od 28. prosinca 2004. godine.
Protiv navedene presude podnositeljica je izjavila žalbu i o istoj je odlučeno osporenom
presudom Županijskog suda u Osijeku, broj: Gž-828/05-2
od 21. travnja 2005. godine. U donošenju osporene presude Županijskog suda u
Osijeku, kao jedna od članica drugostupanjskog sudskog vijeća, sudjelovala je i
sutkinja M. N., dakle sutkinja koja je u rubiciranom
predmetu donijela i prve dvije prvostupanjske presude (broj: P-423/02 od 28.
svibnja 2002. godine i broj: P-2154/02-4 od 12. veljače 2003. godine).

5. U ustavnoj tužbi istaknuta je povreda
ustavnog prava na pravično suđenje, zajamčenog člankom 29. stavkom 1. Ustava.

Sadržaj ustavnog prava na pravično suđenje
ograničen je na postupovna jamstva pravičnog suđenja
pa Ustavni sud, ocjenjujući navode ustavne tužbe sa stajališta tog ustavnog
prava, ispituje eventualno postojanje postupovnih
povreda u postupcima pred sudovima i na temelju toga ocjenjuje je li postupak
bio vođen na način koji je podnositelju osiguravao pravično suđenje.

Polazeći od utvrđenja iz točke 4. obrazloženja
ove odluke, Ustavni sud ocjenjuje da u postupku donošenja osporene presude
Županijskog suda u Osijeku nisu primijenjene odredbe mjerodavnog postupovnog prava, slijedom čega je podnositeljici
povrijeđeno pravo da zakonom ustanovljeni neovisni i nepristrani sud, pravično
i u razumnom roku odluči o njezinim pravima i obvezama, propisano odredbom
članka 29. stavka 1. Ustava Republike Hrvatske.

6. Temeljem odredaba članaka 73. i 76. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst) odlučeno je kao u točkama I. i II. izreke,
a točka III. izreke temelji se na odredbi članka 29. Ustavnog zakona o Ustavnom
sudu Republike Hrvatske.

Broj: U-III-2488/2005

Zagreb, 6. listopada 2005.

USTAVNI SUD REPUBLIKE HRVATSKE

Predsjednik Vijeća

**dr****. sc. Željko Potočnjak**, v. r.

Odluka, NN 125/2005-2338